
Az autizmus spektrumzavar diagnosztikájának folyamata és hatása az érintett szülőre

Napjainkban egyre nő az autizmus spektrum zavarral élő emberek száma. Ezzel együtt kimutatható, hogy a diagnózis időpontja egyre korábbi életkorra tolódik ki. Ez jórészt a diagnosztikai rendszer finomodásának illetve annak köszönhető, hogy a tudomány - a sikeres kutatásokból adódóan -, egyre mélyebb ismeretekkel rendelkezik a pervazív fejlődési rendellenességekről. A szakemberek sokszor már a gyermek 18-20 hónapos kora körül meg tudják állapítani az autizmus tünetegyüttesének fennállását a szűrővizsgálatok segítségével.
A szűrővizsgálatok esetében az elsődleges felméréskor a gyermek funkcionális fejlődési szintje áll a középpontban. A gyermek életútjáról, fejlődéséről a szülő szolgál adatokkal a szakemberek számára.
Minden család, aki sérült gyermeket nevel, hatalmas terhet cipel, sajátos problémákkal néz szembe. Ezekben a családokban közel 40-50%-os a válási arány. Amikor a családba sérült gyermek érkezik, az eddigi szabályok felborulnak, új alapokra helyezik kapcsolatukat a családtagok. Arra törekszenek, hogy megőrizzék belső egyensúlyukat, amelyet egy bármelyik tagjukat érő megrázkódtatás felboríthat.
A szülő hosszú folyamaton megy keresztül, amíg elfogadja gyermeke fogyatékosságának tényét. Az elfogadással együtt a szülő lelki feldúltsága is lassan elcsendesül. A fogyatékosság tényének elfogadása a megnyugvás alapja. Társadalmunk minden személyt, aki az átlagos szellemi teljesítőképesség határát nem éri el, kirekeszti. Ezzel párhuzamosan ellehetetleníti a fogyatékosság elfogadását is. A szülő kénytelen szembenézni a tényekkel és az okokkal. Ha ezekbe végül belenyugszik, képessé válik a szükséges lépések megtételére.
Munkámban azt az utat elemzem, amely az autizmus tünetegyüttesének megjelenésétől a diagnózis felállításáig a családok életvitelét jellemzi. Ezzel együtt keresem a lehetőségeket, amelyek révén ezek a családok segítséget, támogatást kaphatnának, hogy elfogadják gyermekük fogyatékosságának tényét, ezzel normalizálva élethelyzetüket.



